Moraaliseadustest rääkides pidasin silmas inimese loomuse seaduseid. Ma ei väitnud, et "moraal on inimloomuse seadus", vaid et moraaliseadused on "kirjutatud" inimloomusesse. Võibolla leidis Priimägi, et moraaliseadused on sama, mis moraal, ja ainus viis, kuidas need saavad olla "kirjutatud" inimloomusesse, on nende  "kirjutamine" geenidesse. Ent ma ei pidanud silmas geene, vaid "südant". Et säästa skeptikuid füsioloogia käsiraamatute lehitsemisest, selgitan, et "südame" all pean silmas mitte seda lihast, mis kehas verd ringi pumpab, vaid midagi, mis on inimesele eriomane - tema mõistust ja vaba tahet.